.td_uid_2_617d979aace8a_rand.td-a-rec-img{text-align:left}.td_uid_2_617d979aace8a_rand.td-a-rec-img img{margin:0 auto 0 0} Fir-raħal Għawdxi taż-Żebbuġ il-Halloween jiġi ċċelebrat b'mod differenti għax it-tfal jilbsu ta' qaddisin u jmorru iħabtu l-bibien u jiġbru xi prodotti tal-ikel biex jitqasmu fis-seminarju. L-arċipriet taż-Żebbuġ Dun Ġwann Sultana tkellem ma' Newsbook.com.mt u qal li t-tfal taż-Żebbuġ flok ma jżejnu t-twieqi bil-qara ħamra, skeletri u brimb, ipoġġu xbiha bil-qaddis favorit tagħhom, xi statwa jew santa tal-qaddis. Dan sabiex jitwassal messaġġ nisrani li din hija festa nisranija li fiha titfakkar il-ħajja mhux il-mewt, il-qdusija mhux il-ħażen. Dun Ġwann Sultana qal li din ilha ssir għal dawn l-aħħar tlett snin. It-tieni inizjattiva hi li fl-1 ta' Novembru t-tfal tal-lokal jilbsu kostumi differenti ta' qaddisin u jmorru jħabtu l-bibien tan-nies. Minflok it-trick or treat in-nies jagħtu lil dawn it-tfal prodotti tal-ikel li mbagħad dawn il-prodotti jiġu offruti lis-seminarju. In-nies jagħtu wkoll xi ħaġa tal-ħelu lit-tfal u l-ħelu jinġabar kollu flimkien u jinqassam bejn it-tfal kollha ħalli kulħadd jieħu ndaqs. Min-naħa l-oħra t-tfal jagħtuhom cupcake u fuljett li fuqu jkun hemm storja tal-qaddis partikolari u wieħed ikun jista' jitlob lil dan il-qaddis matul is-sena. Huwa qal li b'dan il-mod anke fit-tfal jitnissel spirtu nisrani ta' din il-festa kbira li l-knisja tiċċelebra lil dawk kollha li ġew qabilna. .td_uid_3_617d979aad3c8_rand.td-a-rec-img{text-align:left}.td_uid_3_617d979aad3c8_rand.td-a-rec-img img{margin:0 auto 0 0}